Иужь махуэхэм дыкъаIэтыжащ
Корее Ипщэм и Пхёнчхан щIыпIэм щекIуэкIа ХХIII ЩIымахуэ Олимп джэгухэр вэсэмахуэ гуфIэгъуэкIэ зэхуащIыжащ. Абы и иужь махуэхэм, икIэм-икIэжым, Урысейм щыщ атлетхэм дыщэ медалхэр къыхуахьащ.
ЛъэрыжэкIэ фигурнэу къэжыхьынымкIэ зэпеуэм ди цIыхубзхэм Олимп чемпион къазэрыхэкIынум шэч къытетхьэртэкъым. Загитовэ Алинэрэ Медведевэ Евгениерэ я хьэрхуэрэгъухэм куэдкIэ зэрефIэкIыр программэ кIэщIыр утыку къыщрахьа япэ махуэм псоми хьэкъ щащIат. КъыкIэлъыкIуэ махуэм, зэрыхуейуэ зэхагъэува программэр щагъэлъагъуэкIэ, абыхэм щIэщхъу гуэр къащымыщIын, щыуагъэшхуэ яIэщIэмыкIын хуейуэ арат.
Мазаем и 23-м, ди къэралым Хэкум и хъумакIуэм и махуэр щыщагъэлъапIэм, пщэдджыжьым жьыуэ утыку къихьащ Пхёнчхан япэ дыщэхэр къыщытхуэзыхьыну дызыщыгугъхэр. Сыхьэтищым щIигъукIэ дыпэплъащ дыдейхэм я чэзур къэсыным. Я рейтингыр зэрынэхъ лъагэм къыхэкIыу ахэр иужь къранат, гуIэфIтещIыхьыжу.
Загитовэр мылым къыщытехьам къэнэжар цIыхуитI къудейт. Иужь дыдэт Медведевэр. Абы къыхэкIыу дыщэр зыIэрагъэхьэнымкIэ ди хъыджэбзитIым я Iэмалхэр зэхуэдэу къалъытэрт.
Алинэ утыку къызэрихьэу псори итхьэкъуащ. Абы и программэр хуабжьу гугъут икIи ар ныкъусаныгъэншэу игъэзэщIэным Iэзагъышхуэ ирихьэлIащ. Ижевск щыщ, илъэс пщыкIутху фIэкIа ныбжь зимыIэ пщащэ цIыкIум телъыджэу зыкъигъэлъэгъуащ. Судьяхэр балл бжыгъэм щысхьакъым икIи нэхъ лъагэ дыдэхэр хуагъэфэщащ.
Евгение и ныбжьэгъум къыпикIуэтыну и мурадтэкъым. Абыи къеплъахэр итхьэкъуащ, судьяхэр яхэту. Дауэ хъуну? Зэхьэзэхуэм щытекIуэн хуейр зыращ.
Зэрыхуейуэ зэхагъэува программэм папщIэ Загитовэми Медведевэми балл нэхъ лъагэ дыдэхэр, зэхуэдизу, хуагъэуващ — 156,65. Иджы а бжыгъэм хэлъхьэжын хуейт япэ махуэм къахьахэр. ЗэрытщIэжщи, Алинэ абы щыпашэт. Арати, Загитовэм ейр балл 239,57-м, Медведевэм — 238,26-м нэсащ. Ахэр зэрызэщхьэщыкIар зы баллым тIэкIу щIигъуущ. ДиIэщ япэ дыщэр, дыжьыныр дэщIыгъужу!
Большунов Александр СыхьэтитI дэкIри, хоккеймкIэ цIыхухъу командэхэр утыку къихьащ. Урысейм щыщ атлетхэмрэ Чехием икIахэмрэ зэхагъэкIыну къапэщылът финалым щыджэгунур хэтми. Дыдейхэм я лъэщагъыр шэч къызытумыхьэнт. Абыхэм я хьэрхуэрэгъухэр 3:0-у хагъэщIащ.
КIэух зэIущIэм къыщытпэщIэхуэну Канадэм дыщIэхъуэпсырт. Я хоккеист нэхъыфIхэр Олимпиадэ хужьым къамыгъэкIуами, ахэр сыт щыгъуи пщIэ лей зыхуэфащэ ныкъуэкъуэгъухэщ. АрщхьэкIэ хоккейр къытхуэзыгупсысахэр нэмыцэхэм яфIэкIыфакъым.
ЛыжэкIэ километр 50-м къыщызэдэжэм ди щIалэхэм я къару псори халъхьащ. Зы мащIэ дыдэщ Большунов Александр дыщэм лъэIэсыным къэнэжар. Апхуэдэу щыт пэтми, абы хузэфIэкIащ Пхёнчхан дыжьын медалу щырэ зы дыжьынрэ щызыIэригъэхьэну. Ди къэралым икIахэм зэи ямыIа ехъулIэныгъэщ ар. Километр 50-м жэз медалыр къыщихьащ Ларьков Андрей.
ЩIымахуэ Олимпиадэ псори зэрызэхуащIыж цIыхухъу хоккейм и кIэух зэIущIэм дэрэжэгъуэ ин къыдитащ. Зыдумысыжынщи, Германием и командэ къыхэхам апхуэдиз гугъуехь дыхигъэтыну ди гугъакъым. АрщхьэкIэ дыщэм и цIуугъэр къэзылъэгъуахэм я къарур мэбагъуэ, я лъэр жан мэхъу. Нэмыцэхэми зыкърагъэлынутэкъым зэи къэмыхъуауэ япэу Олимп чемпион хъун папщIэ. Джэгум и кIыхьагъкIэ ар IуэхукIэ щIагъэбыдащ.
Ларьков Андрей … ЗэIущIэр иухыным зы дакъикъэ иримыкъу иIэжу аращ. Нэмыцэхэр 3:2-уэ япэ итщ, ди щIалэхэр бжыгъэкIэ нэхъ мащIэу къэнащ. Урысейм щыщ хоккеистхэм я тренер нэхъыщхьэ Знарок Олег унафэ ещI гъуащхьэтетыр ирагъэкIыу, абы и пIэкIэ гъуащхьауэ кърагъэхьэну.
Ди гъуэр нэщIщ. НэгъуэщI хэкIыпIэ щыIэкъыми, псори йобгъэрыкIуэ. ИкIи ар сыт телъыджэ?! Джэгур иухыным секунд 55-рэ фIэкIа имыIэжу Гусев Никитэ бжыгъэр зэхуэ-дэ ещIыж!
ЗэрытемыгъакIуэ Iуэхум хэлъ хъунукъыми, зэIущIэм къыпащэ. Зи гугъэхэр къэщIэрэщIэжа ди щIалэхэр ебгъэрыкIуэ зэпытщ икIи псом нэхърэ нэхъыщIэ Капризов Кирилл «дыщэ» шайбэр нэмыцэхэм яхудегъэкI!
Илъэс 26-кIэ дыпэплъащ ди къэралым икIахэр хоккеймкIэ Олимп чемпион хъуным. Совет Союзыр щэщэжын ипэкIэ 1988 гъэм абыхэм дыщэ медалхэр къахьащ. ИлъэсиплI дэкIри, СССР-м къытехъукIыжа Къэрал Щхьэхуитхэм я Зэныбжьэгъугъэм (СНГ) и ныпым щIэту чемпионыгъэр зыIэрагъэхьащ. Иджыри, ди жагъуэ зэрыхъунщи, зыщыщ къэралыр къэзыгъэлъэгъуэну хуимыт Урысейм щыщ олимп атлетхэращ текIуэныгъэр къэзыхьауэ ябжынур. Абы щхьэкIэ мыхьэнэр нэхъ мащIэ хъуркъым, дэтхэнэ зыми къыдита дэрэжэгъуэ иныр къэплъытэмэ.
Корее Ипщэм и Пхёнчхан щIыпIэм щекIуэкIа ХХIII ЩIымахуэ Олимп джэгухэр Iэтауэ вэсэмахуэ зэхуащIыжащ. Дуней псор кIэлъыплъащ абы иращIэкIа дауэдапщэхэм. МОК-м и президент Бах Томас къызэрыхигъэщамкIэ, мыр адрей псоми ефIэкIа ЩIымахуэ Олимпиадэщ, и къызэгъэпэщыкIэкIи, егъэкIуэкIыкIэкIи. ГухэщIщ а псори щызэхэта олимп жылагъуэр мазищ дэкIмэ зэрыщы- мыIэжынур. Доллар мелуани 109-рэ трагъэкIуадэу яухуа псори ирахыжынущ — цIыху мини 6 фIэкIа щымыпсэу Пхёнчхан щIыпIэм ахэр щызэрахьэну корейхэр зыкIи хуейкъым.
Дэ дыщыгугъащ ХХIII ЩIымахуэ Олимп джэгухэр щызэхуащIыжкIэ, ди къэралым и ныпыр яIыгъыу спортсменхэр ирикIуэну. АрщхьэкIэ зэкIэ апхуэдэу къэхъуакъым. Щхьэусыгъуэ нэхъыщхьэр допинг Iуэхур аргуэру къызэрыхъеижамрэ ди хоккеистхэм дыщэ медалхэр къратыжа иужькIэ Урысейм и гимныр зэрыжаIамрэщ (апхуэдэу ящIэну хуимыту Iэ традзат).
Официальнэу щымыт гуп зэпеуэм Норвегием и спортсменхэм пашэныгъэр щаубыдащ. Нэмыцэхэми абыхэми дыщэ медаль пщыкIуплI-пщыкIуплI зыIэрагъэхьащ. Нэхъапэм апхуэдэу зыхузэфIэкIар Канадэм и закъуэт.
Корее Ипщэм щекIуэкIа ХХIII ЩIымахуэ Олимп джэгухэм къэрал 30-м я лIыкIуэхэр къыщыхэжаныкIащ. Совет Союзым къыддыхэтахэм ящыщу абыхэм яхэхуащ Белоруссиер (дыщэу 2, дыжьыну 1), Украинэр (1 дыщэ), Къэзахъстаныр (1 жэз), Латвиер (1 жэз).
Иужь махуитIым зыIэрагъэхьа медалхэм я фIыгъэкIэ Урысейм щыщ атлетхэр тIощIрэ езанэ увыпIэм икIри епщыкIущанэм нэс къыдэкIуэтеящ.
Жыласэ Заурбэч.
